હાલમાં એક હૉસ્પિટલમાં એક કાકીની ખબર કાઢવા જવાનો યોગ ઊભો થયો. બહુ વખતથી ઘરે બોલાવ બોલાવ કરતાં હતાં, પણ જવાયું જ નહોતું તો આ બહાને મેં’કુ ચાલો, એમને પણ સારું લાગશે કે ઠે…ઠ ઘરેથી ખાસ ખબર કાઢવા આવી. રૃમની બહાર પેસેજમાં કાકીનાં સગાંવહાલાં તો ટોળે વળીને એવાં વાતે લાગેલાં તે ભૂલી જ ગયેલાં કે ક્યાં ઊભા છે! હું ગંભીર મોંએ રૃમમાં પ્રવેશી તો મુલાકાતીઓનો સમય હોવાથી, કાકીની મુલાકાત લેવા દસેક જણ રૃમમાં હાજર હતા. ટીવી પર વન-ડે મેચ ચાલતી હતી એટલે કાકીના પલંગ પર બેય બાજુએ મળીને ત્રણ જણ બેઠેલા અને નીચે જમીન પર ત્રણેક જણ ઘૂંટણિયે બેસીને અને બાકીના દૂરના સોફા પર બેસીને મેચનો આનંદ માણતા હતા. કાકીને પણ ક્રિકેટમાં ખાસ્સો રસ હોય એવું લાગ્યું, કારણ કે એ સતત પથારીમાં ઊંચાનીચાં થતાં ડોકું આમતેમ કરતાં મેચ જોવાની માથાકૂટ કરી રહેલાં દેખાયાં!